**ตลาดการค้ายาเสพติดในประเทศไทย**

กนิษฐา ไทยกล้า หน่วยสารเสพติด สถาบันวิจัยวิทยาศาสตร์สุขภาพ มหาวิทยาลัยเชียงใหม่

**“ตลาดยาเสพติดในประเทศไทยขยายตัวอย่างต่อเนื่องเชื่อมโยงโลกออนไลน์และออฟไลน์เข้าด้วยกัน”**

การศึกษาตลาดการค้ายาเสพติดในประเทศไทยในช่วงปี พ.ศ. 2560-2564 เป็นการทบทวนแบบเป็นระบบ มีวัตถุประสงค์เพื่อศึกษารูปแบบ แนวโน้มการตลาดการค้า การกระจายยาเสพติดไปสู่ผู้เสพ และกิจกรรมกรรมทางการตลาดยาเสพติดประเทศไทย และเพื่อศึกษาการค้ายาเสพติดแบบตลาดดั้งเดิมสู่ตลาดออนไลน์ของประเทศไทย

แนวโน้มตลาดยาเสพติดในประเทศไทยพบว่า ไอซ์ ยาอี คีตามีน เฮโรอีน และยาบ้า มีแนวโน้มเพิ่มสูงขึ้น ในขณะที่ฝิ่น และโคเคนมีแนวโน้มลดลง นอกจากนี้มียาเสพติดที่ได้รับความนิยมในช่วง 2 ปีที่ผ่านมา คือ แอลเอสดี เห็ดเมา ยาเสพติดสูตรค็อกเทล เป็นต้น ยาเสพติดจากประเทศผู้ผลิตเข้าสู่ประเทศไทยทางจังหวัดชายแดน ท่าอากาศยาน ส่งต่อมายังผู้ค้าส่ง ผู้ค้าย่อย และผู้เสพ เครือข่ายผู้ค้ายาเสพติดประกอบด้วย เครือข่ายข้ามชาติที่มีนายทุนหรือผู้ว่าจ้างเป็นชาวต่างชาติ เครือข่ายนายทุนคนไทย และเครือข่ายชาวไทยร่วมกับกลุ่มชาติพันธุ์

ผู้ขายยาเสพติดในประเทศไทยสร้างความประทับใจ การเข้าถึงอารมณ์ ความรู้สึก ความคาดหวังของลูกค้าหลังเสพยาเสพติดทำให้เกิดความอยากเสพ กระตุ้นให้เกิดการซื้อมากขึ้นด้วยกลยุทธ์การลดราคา แถม แจกยาเสพติดให้ทดลองเสพ

การเชื่อมโยงเครือข่ายจากตลาดออฟไลน์หรือตลาดดั่งเดิมและตลาดออนไลน์เข้าด้วยกันโดยการใช้เทคโนโลยีการสื่อสาร ทำให้เข้าถึงยาเสพติดได้ง่ายซื้อได้ตลอด 24 ชั่วโมง ยาเสพติดไปถึงหน้าประตูบ้านของผู้เสพด้วยการจัดส่งแบบดิลิเวอร์รี่ ลดความเสี่ยงจากการจับกุม